Achládia

Achládia (; myös Ahládia) on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 199 (vuonna 2011).

Achládia sijaitsee saaren sisäosissa linnuntietä noin 7 kilometriä Siteían kaupungista lounaaseen. Achládia muodostaa myös laajemman kyläyhdyskunnan (Τοπική Κοινότητα Αχλαδίων, Topikí Koinótita Achladíon), johon kuuluvat varsinaisen Achládian kylän lisäksi kylät Kimouriótis ja Paraspóri. Koko yhdyskunnan väkiluku on 274.

Achládia on myös minolaisaikaisen ”huvilan” arkeologinen kohde, joka sijaitsee kylän lähellä ja on saanut siitä nimensä. Se on rakennettu uudella palatsikaudella noin 1600–1550 eaa. ja se osoittaa, kuinka kaupunkitalojen arkkitehtuuria käytettiin tuolloin myös pienemmissä asutuksissa. Lähes suorakulmaisen huvilan pinta-ala on noin 270 neliömetriä. Siinä on 12 huonetta, säilytystiloja ja muita tiloja sekä erillinen lisärakennus. Rakennuksen arkeologiset kaivaukset suoritettiin vuonna 1952.

Lähteet 

Kreetan kylät
Minolaiset kohteet Kreetalla
Siteía